Okresná prokuratúra Košice-okolie 
Štúrova 7, 041 47 Košice 	

Sp. zn. : 2 Pv 776/13/8806	Košice, 16.10.2013
EEČ : 2-65-299-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Košice-okolie
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
v obci Geča, okres Košice – okolie, od 01. 03. 2013 do 30. 05. 2013, ako otec XXXXX, nar. 20. 08. 2007, zverenej do starostlivosti právoplatným verdiktom Okresného súdu Košice – okolie sp. zn. 19 P 61/2012 z 21.09.2012 matke XXXXX,  v obci XXXXX, okr. Košice - okolie, neprispieval ničím na jej výživu,  hoci mu táto povinnosť vyplýva zo Zákona o rodine, pritom citovaným súdnym verdiktom bol zaviazaný  platiť mesačne  90,- € a  tak mu vznikol dlh na  bežnom výživnom 270,-  €, 

lebo zanikla trestnosť činu a trestný čin nemal trvalo nepriaznivé následky, pričom páchateľ svoju povinnosť dodatočne splnil

Odôvodnenie:
Uznesením  povereného príslušníka PZ Košice - okolie Odboru poriadkovej polície Obvodného oddelenia Ča¨ľa sp. zn. ORP- 133/ČA-KS 2013 zo d¨ľa 20. 09. 2013 bolo vznesené obvinenie XXXXX, nar. 07. 06. 1977 v Košiciach , bytom Geča, Hlavná1/1, okres Košice – okolie,  pre prečin zanedbania povinnej výživy podľa § 207 ods. 1 Trestného zákona.      
     
	Sociálne nežiadúceho konania sa mal páchateľ dopustiť tak, ako to deklaruje výrok tohto rozhodnutia.

	Poverený príslušník PZ OR PZ Košice – okolie OO PZ Ča¨ľa predložil 15. 10. 2013   vyšetrovací spis  s návrhom na postup podľa § 215 ods. 1 písm. h/ Trestného poriadku.
     
     Argumentoval tým, že obvinený dodatočne  svoju rodičovskú alimentačnú povinnosť splnil v celom rozsahu. Navyše bez eventuálnych nenapraviteľných následkov voči oprávnenej osobe.

     Takýto záver možno zistiť z vyjadrenia zákonnej zástupkyne poškodenej osoby.  Matka oprávneného,  XXXXX vyhlásila  02. 10. 2013, že obvinený jej  splatil alimentačný dlh voči  dcére  zverenej jej súdom do starostlivosti a výchovy, v celom rozsahu. Pričom jeho  konanie nemalo trvalo nepriaznivé následky na oprávnenú osobu. Takýto záver – obvinený dodatočne splatil základnú rodičovskú povinnosť – je evidentný i z fotokópií podacích lístkov poštových poukazov. 
     
       Vzhľadom na konštatované fakty považujem aplikáciu ustanovenia  § 215 ods. 1 písm. h/ aktuálneho Trestného poriadku SR  (majúcu oporu v ustanovení § 86 písmeno a/ Trestného zákona)  za primeranú, majúcu objektívne podklady   v dôkaznom aparáte. Preto som rozhodol o zastavení trestného stíhania ako to vyhlasuje petit tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ján Zemko
prokurátor